# **DECIZIA ETAPEI DE ÎNCADRARE**

## Nr. Draft din 22.10.2019.

## 

Ca urmare a solicitării de emitere a acordului de mediu adresate de **VOMBATUS ECO SERVICES S.R.L.** cu sediul în mun. Miercurea Ciuc, str. Lunca Mare, nr. 8, Scara A, Etaj 3, Ap. 14, jud. Harghita, înregistrată la APM Harghita cu nr. 7657/14.08.2019, completată la nr. 8565/19.09.2019, nr. 8826/01.10.2019, 8981/04.10.2019, nr. 9001/07.10.2019, nr. 9136/09.10.2019, nr. 9118/09.10.2019, nr. 9163/10.10.2019, nr. 9205/11.10.2019 în baza:

* Legii nr. 292/2018 privind evaluarea impactului anumitor proiecte publice şi private asupra mediului
* Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

**Agenţia pentru Protecţia Mediului Harghita decide,** ca urmare a consultărilor desfăşurate în cadrul şedinţei Comisiei de analiză tehnică din data de 22.10.2019, că proiectul **„Înființare punct de lucru ptr. incinerare deșeu de origine animală, împrejmuire 160mp executare platformă de beton (6\*4), instalare bazin vidanjabil”** propus a fi amplasat în jud. Harghita, mun. Miercurea Ciuc, str. Toplița, FN nu se supune evaluării impactului asupra mediului**.**

**Justificarea prezentei decizii:**

**I. Motivele pe baza cărora s-a stabilit neefectuarea evaluării impactului asupra mediului sunt următoarele:**

a) proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului în anexa nr. 2, pct. 11 lit. b)- instalații pentru eliminarea deșeurilor, altele decât cele prevăzute în anexa nr. 1;

b) punctele de vedere exprimate în scris și susținute în cadrul ședinței Comisiei de Analiză Tehnică din data 22.10.2019, cu privire la prezentul proiect, respectiv că acesta nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă;

c) justificarea în raport cu criteriile de selecție pentru stabilirea necesității efectuării evaluării impactului asupra mediului, din anexa nr. 3 a Legii 292/2018

**1. Caracteristicile proiectului**

***a) dimensiunea și concepția întregului proiect:***

Se propune executarea unui gard pentru împrejmuirea parțială a terenului (160 m2) unde se va realiza o platformă din beton armat (6x4 m) acoperită cu o șarpantă din structură metalică așezat pe stâlpi de oțel, învelit cu tablă. Aici urmează să fie amplasat incineratorul și lada frigorifică.

Terenul studiat are o suprafață de: 160 m2.

Suprafața platformei de beton acoperită: 24 m2.

Umplutură pietriș/suprafață spații verzi: 136 m2.

Incineratorul va fi folosit pentru incinerarea deșeurilor de origine animală, în primul rând incinerarea colectivă a animalelor de companie și resturi de origine animală de la cabinetele veterinare.

Incineratorul are o capacitatea de încărcare de 150-200 kg, având rata de ardere de 50kg/oră.

Incineratorul este dotat cu un sistem de aer controlat menit să asigure condițiile cele mai bune pentru incinerarea unei game foarte largi de deșeuri de origine animale.

Prin echiparea incineratorului cu sistem de încărcare pe verticală se asigură retenția lichidelor făcând ca acest incinerator să se preteze la incinerarea și a acestor tipuri de deșeuri.

Caracteristicile tehnice ale incineratorului (în conformitate cu precizările din cartea tehnică) sunt:

* Combustibil utilizat: motorină
* Consum mediu de combustibil: 7-8 l/oră
* Volum cameră combustie: 0.57m³, 1.05m (L) x 0.79m(l) x 0.69m(h)
* Temperatură de funcționare: 850 – 1100 ͦ C
* Capacitate de încărcare: 150 - 200 kg
* Metoda de încărcare: manual, de sus
* Mod de eliminare a cenușii: manual
* Rata de ardere: 50 kg/h
* Debit volumetric evacuare gaze de ardere (m3/s la 850  C): 0,436
* Timp de retenție gaze în camera secundară de ardere: minim 2 secunde
* Dimensiuni (Lxlxh) mm: 2270 x 1650 x 2950 mm
* Masa proprie: 2100 kg
* Putere termică instalată: 105 kW
* Putere electrică: 100 W
* Reziduu mediu de cenușă: 3%
* Incineratorul dispune de un coș de evacuare a gazelor arse cu o înălțime de 3 m și un diametru de 0,3 m.
* Sursa se înscrie în categoria surselor dirijate fără instalații pentru controlul poluanților (reținerea emisiilor).
* Echipare cu senzori de temperatură în camera primară și în camera secundară de ardere.
* Echipare cu sistem termostat pentru controlul automatizat al temperaturii în ambele camere.

In camera principală de ardere flacăra este dirijată sub un anumit unghi către mijlocul materialului de distrus. In condiţii normale se va forma repede o gaură în materialul de distrus.

Flacăra și gazele eliberate se amestecă cu aerul. Amestecul acesta arde în turbulența creată deasupra materialului, turbulență creată de către flacără. Turbulența și temperatura ridicată face ca emisia de fum să fie minimă. Pe măsură ce gazele fierbinți avansează dinspre arzător, materialul de incinerat este ars progresiv, flacăra fiind în contact permanent cu materialul de incinerat.

Această metodă de ardere permite ca emisia de fum să fie redusă, materialul nefiind ars tot deodată. Avansarea frontului de ardere este ajutată si de folosirea căptușelii refractare izolante care radiază și ea căldur când crește temperatura, masa de material fiind încălzit înainte de a fi aprins.

Arzătorul camerei secundare controlează emisiile prin reducerea hidrocarburilor nearse, care pot cauza poluare.

Gazele si materialele in suspensie rezultate in urma arderii primare din camera de combustie, trec in a doua cameră de postcombustie, unde sunt reținute și are loc arderea particulelor în suspensii și a noxelor rezultate, temperaturile de lucru în ambele camere fiind de 850°C.

Temperaturile din cele două camere sunt programabile, acestea putând fi citite in permanență pe un ecran, atât cele programate cat și cele măsurate în interiorul celor două camere.

Instalaţia este prevăzută cu un sistem integrat de monitorizare a temperaturilor din cele doua camere pentru a controla buna funcţionare a incineratorului. Timpul de retenţie si temperatura gazelor de ardere minim 850°C si timpul 2 sec, din camera de postcombustie asigură arderea corespunzătoare a compuşilor gazoși cu încadrarea emisiilor in limitele admise de legislaţia românească și europeană in domeniul incinerării deşeurilor.

Volumul de aer suplimentar necesar unei combustii corecte si complete este controlat in mod automat, instalaţia fiind prevăzută cu ventilatoare ce asigura capacitatea de ardere a incineratorului, din elemente de reglare automatizata a secțiunilor de dirijare a aerului si din trasee de conducere a aerului către punctele de acces in cele doua camere de ardere si la racordul către coșul de dispersie. Volumul de aer suplimentar asigură evacuarea si diluția gazelor generate din procesul de incinerare. Ventilatoarele din dotare asigura o distribuţie uniformă a aerului, corespunzător capacităţii de ardere a incineratorului.

In ceea ce priveşte flexibilitatea echipamentelor din dotarea incineratorului pentru gestionarea informaţiilor, acesta este prevăzut cu următoarele sisteme de urmărire a procesului de incinerare:

* sisteme de avertizare sonoră, cu intensitate de 40dB(A), prin intermediul unei sirene ce avertizează operatorul la distante mai mari de cca 1km, in cazul in care incineratorul intra in alarmă, fie datorită lipsei de combustibil sau energie electrică.
* sistemele de avertizare vizuale, prin turnul de lumini

Incineratorul va fi funcționa 3 zile pe săptămână, max. 5 ore/zi.

Deșeurile de animale vor împachetate și transportate în saci de PE densă, închiși la culoare, etanși care să nu permită contactul direct sau scurgeri accidentale la manipulare, depozitare și transport.

Utilități:

* Energie electrică: Alimentarea cu energie electrică a incineratorului se va face cu ajutorul unui generator de curent.
* Apa potabilă: Apa necesară activităților de curățire se va asigura din rezervor propriu instalat în subteran.
* Canalizare: Apele uzate rezultate din activitățile de curățire vor fi evacuate în bazin vidanjabil etanș de 2000 l.
* Racordare gaze: nu este cazul. Incineratorul este alimentat cu motorină (cu injectare automată). Motorina este depozitată într-un rezervor combustibil suprateran de 220 litri.

**Organizarea de șantier**

Pentru execuţia lucrărilor se impune o organizare de şantier doar în incinta și perimetrul limitei amplasamentului studiat. Acolo se vor amplasa: grupul social, depozitele de materiale, utilajele etc.

***b) cumularea cu alte proiecte existente și/sau aprobate:*** În apropiere funcționează un adăpost pentru câinii fără stăpâni, dar acolo nu funcționează incinerator pentru incinerarea animalelor moarte.

***c) utilizarea resurselor naturale, în special a solului, a terenurilor, a apei și a biodiversității****:*

Nu se utilizează resurse naturale în faza de construcție. În timpul funcționării se va utiliza apă pentru activitățile de igienizare.

***d) producţia de deşeuri:***

În perioada de funcționare deșeurile generate vor fi:

* 20 03 01 deşeuri municipale amestecate - se vor colecta în containere speciale și se vor transporta la depozitul de deşeuri de către firma de specialitate.
* 19 01 12 deșeu cenușă de ardere și zguri - Reziduurile rezultate in urma procesului de incinerare – cenușă compactă, inactivă chimic și biologic rezultată în limita a 2-3% raportată la masa inițială de deșeuri- se va depozita în recipiente acoperite, identificate in mod corespunzător, amplasate pe platformă betonată și predate **firmei de specialitate.**
* 15 01 10\* ambalaje care conţin reziduuri sau sunt contaminate cu substanţe periculoase: saci de polietilenă în care sunt transportate și depozitate deșeurile animale – vor fi colectate în saci din polietilenă cu marcaj galben, special destinați acestei categorii de deșeuri și predate unei firme autorizate.

**În cazul incinerărilor individuale a animalelor de companie, dacă clientul dorește,** cenușa poate fi returnată într-un recipient special.

***e) poluarea și alte efecte nocive***:

***1.emisii în aer***

* În perioada de realizare a construcției, emisiile vor consta în gazele de eșapament de la utilaje/autovehicule folosite pentru transportul diverselor materiale, dar şi pulberi ca urmare a lucrărilor de construire propriu-zise, precum şi în pulberile/praful antrenat.
* Ca urmare a modului de funcţionare a incineratorului Volkan200 și a tehnologiei adoptate se consideră că în timpul funcționării nu se vor produce surse de poluare a aerului care să creeze disconfort populaţiei din zonă.

Sursa generatoare de noxe ale atmosferei datorată funcţionării incineratorului ecologic prin arderea deşeurilor nepericuloase este constituită din emisiile –gaze arse provenite de la incinerator ce conţin CO, NO2, SO2, carbon organic total.

O sursă de miros ar putea fi manipularea deșeurilor animale. Acestea vor fi aduse în saci de PE speciale și puse imediat în ladă frigorifică. Astfel posibilatea emisiilor de miroase sau curgerea levigatului se reduce la minim.

***2. emisii în apă:***

Nu se utilizează apă în procesul de incinerare. Apa este utilizată numai în procesul de igienizare, la finalizarea ciclurilor de incinerare din cursul zilei. Apele uzate menajere provenite de la igienizări vor fi dirijate către bazinul vidanjabil etanș.

Apele meteorice provenite din zona amplasamentului sunt preluate prin pante si rigole cu descărcare pe terenurile învecinate.

***3.emisii în sol****:*

*- În perioada de execuţie* a lucrărilor de construcție, sursele posibile de poluare a solului sunt:

• depozitarea necontrolată şi pe spaţii neamenajate a deşeurilor rezultate din activităţile de construcţii:

• depozitarea necorespunzătoare, direct pe sol, a deşeurilor rezultate din activitatea de construcţii poate determina poluarea solului şi a apelor subterane prin scurgeri directe sau prin spălarea acestor deşeuri de către apele pluviale;

• depunerea pulberilor şi a gazelor de ardere din motoarele cu ardere internă a utilajelor şi spălarea acestora de către apele pluviale, urmate de infiltrarea în subteran;

• scăpări accidentale sau neintenţionate de carburanţi, uleiuri, ciment, substanţe chimice sau alte materiale poluante, în timpul manipulării sau stocării acestora.

*În perioada de exploatare:* deșeurile vor fi stocate în lada frigorifică.

***4.zgomot****:*

În faza de construire, sursele de zgomot şi vibraţii generate de maşinile şi utilajele folosite pentru construire, montare. Zgomotul şi vibrațiile nu vor atinge un nivel ridicat, ele având un caracter temporar.

În faza de funcţionare, obiectivul nu va reprezenta o sursă de zgomot şi vibraţii. Nivelul zgomotului va fi redus.

***f) riscurile de accidente majore și/sau dezastre relevante pentru proiectul în cauză****,* ***inclusiv cele cauzate de schimbările climatice, conform cunoștințelor științifice:*** nu este cazul.

***g) riscurile pentru sănătatea umană*** *(de exemplu, din cauza contaminării apei sau a poluării atmosferice):* Cea mai apropiată locuință se află la o distanță de aprox. 600 m. Adăpostul de câini fără stăpâni se află la distanță de aprox 200 m.

**Amplasarea proiectului**

**a) utilizarea actuală și aprobată a terenului**: terenul se află în intravilanul localității Miercurea Ciuc, folosința actuală teren liber pentru construcții *conform Certificatului de urbanism nr. 544/05.08.2019 emis de Municipiul Miercurea Ciuc.*

**b) bogăția, disponibilitatea, calitatea și capacitatea de regenerare relative ale resurselor naturale** (inclusiv solul, terenurile, apa și biodiversitatea) din zonă și din subteranul acesteia: *nu este cazul.*

**c) capacitatea de absorbţie a mediului natural**, acordându-se atenție specială următoarelor zone:

i) zonele umede, zone riverane, guri ale râurilor: *nu este cazul.*

ii) zonele costiere și mediul marin: *nu este cazul.*

iii) zonele montane şi forestiere: *nu este cazul.*

iv) rezervaţii şi parcuri naturale: *nu este cazul.*

v) zone clasificate sau protejate conform legislației în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice; zonele prevăzute de legislația privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislației din domeniul apelor, precum și a celei privind caracterul şi mărimea zonelor de protecţie sanitară şi hidrogeologică: amplasamentul proiectului se situează la o distanță de 1,9km față de limita sitului Natura 2000 ROSPA 0034-*Depresiunea și Munții Ciucului, respectiv la 1,6km de situl ROSCI 0323 Munții Ciucului.*

vi) zonele în care au existat deja cazuri de nerespectare a standardelor de calitate a mediului prevăzute în dreptul Uniunii și relevante pentru proiect sau în care se consideră că există astfel de cazuri: *nu este cazul.*

vii) zonele cu o densitate mare a populației: *nu este cazul.*

viii) peisaje și situri importante din punct de vedere istoric, cultural sau arheologic: *nu este cazul.*

**3. Tipurile și caracteristicile impactului potenţial**

Efectele semnificative pe care le poate avea proiectul asupra mediului sunt analizate în raport cu criteriile stabilite la punctele 1 și 2 din Anexa III al Directivei 2014/52/UE, având în vedere impactul proiectului asupra factorilor prevăzuți la articolul 3 alineatul (1) din Directivă și ținând seama de:

a) importanța și extinderea spațială a impactului (de exemplu, zona geografică și dimensiunea populației care poate fi afectată):

*- aria geografică: Redusă o parte a intravilanul Municipiului Miercurea Ciuc*

*- numărul persoanelor afectate: prin realizarea proiectului nu vor fi persoane afectate negativ.*

b) natura impactului: Poate fi pozitivă asupra factorului populație și sănătate umană, deoarece cadavrele și resturile de animale de companie nu vor fi tratate necontrolat (aruncate în containere, înhumate în locuri neautorizate).

c) natura transfrontieră a impactului: *nu este cazul.*

d) intensitatea și complexitatea impactului: cantități reduse de emisii, timp de funcționare redus (3\*5 ore pe săptămână),

e) probabilitatea impactului: *redusă*

f) debutul, durata, frecvența și reversibilitatea preconizate ale impactului: Impactul va fi temporar pentru perioada lucrărilor de execuţie.

Pentru perioada de exploatare: durata impactului asupra factorului de mediu- aer -este pe termen lung, adică se va manifesta pe toată durata funcționării, dar totodată și intermitentă, deoarece incineratorul va funcționa doar 3 zile/săptămână, aprox. 5 ore/zi.

g) cumularea impactului cu impactul altor proiecte existente și/sau aprobate: *nu este cazul*.

h) posibilitatea de reducere efectivă a impactului: În cazul funcționării corecte a incineratorului efectul va fi foarte redus.

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

- proiectul propus nu intră sub incidenţa art. 28 din Ordonanţa de urgenţă a Guvernului nr. 57/2007 cu modificări şi privind regimul ariilor naturale protejate, conservarea habitatelor naturale, a florei şi faunei sălbatice, fiind situat în afara perimetrelor siturilor Natura 2000 din judeţ.

**III. Motivele pe baza cărora s-a stabilit că nu este necesară efectuarea evaluării impactului asupra corpurilor de apă:**

- proiectul propus nu intră sub incidența prevederilor art. 48 și 54 din Legea apelor nr. 107/1996, cu modificările și completările ulterioare;

**Condiţiile de realizare a proiectului:**

1. Gestionarea deşeurilor rezultate în timpul realizării investiţiei, respectiv după punerea în funcţiune a investiţiei propuse cu respectarea prevederilor Legii nr. 211/2011 privind regimul deşeurilor, cu toate modificările și completările ulterioare;
2. Este interzisă afectarea terenurilor în afara amplasamentelor autorizate pentru realizarea lucrărilor de investiţii, prin:

* abandonarea, înlăturarea sau eliminarea deşeurilor în locuri neautorizate;
* staţionarea mijloacelor de transport în afara terenurilor desemnate în acest scop
* distrugerea sau degradarea, prin orice mijloace, a vegetaţiei ierboase sau lemnoase;

1. Suprafeţele de teren afectate temporar prin execuţia lucrărilor vor fi redate în categoria de folosinţă avută anterior, sarcina revenindu-i titularului proiectului.
2. Concentraţiile maxime de poluanţi evacuaţi prin apele uzate menajere vidanjate, care vor fi preluate în staţia de epurare, măsurate în punctul de control stabilit în contractul de abonament pentru serviciul de vidanjare a apelor uzate direct în staţia de epurare, se vor încadra în valorile prescrise în anexa nr. 2 a Hotărârii Guvernului României nr. 188/2002 – Normativ privind condiţiile de evacuare a apelor uzate în reţelele de canalizare ale localităţilor şi direct în staţiile de epurare, NTPA-002/2005.
3. Titularul/operatorul activităţii se va asigura că toate operaţiile de pe amplasament

să fie realizate în aşa fel încât emisiile şi mirosurile să nu determine o deteriorare

semnificativă a calităţii aerului, dincolo de limitele amplasamentului.

1. La finalizarea proiectului aveţi obligaţia de a notifica APM Harghita în vederea efectuării unui control de specialitate pentru verificarea respectării prevederilor deciziei etapei de încadrare. Procesul-verbal întocmit cu ocazia controlului de specialitate se anexează şi face parte integrantă din procesul-verbal de recepţie la terminarea lucrărilor.
2. La finalizarea investiţiei aveţi obligaţia de a solicita şi de a obţine autorizaţie de mediu, conform Ordinului MMDD nr. 1798/2007.
3. Unitatea va avea o zonă de protecție sanitară de 500m până la teritoriile protejate.
4. Se va respecta REGULAMENTUL (CE) NR. 1069/2009 AL PARLAMENTULUI EUROPEAN ŞI AL CONSILIULUI din 21 octombrie 2009 de stabilire a unor norme sanitare privind subprodusele de origine animală și produsele derivate care nu sunt destinate consumului uman și de abrogare a Regulamentului (CE) nr. 1774/2002

Titularul unui proiect are obligaţia de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea deciziei etapei de încadrare, acordului de mediu şi anterior emiterii aprobării de dezvoltare conform art. 34 alin. (1) din anexa 5 a Legii nr. 292/2018 privind evaluarea impactului anumitor proiecte publice şi private asupra mediului.

Răspunderea pentru corectitudinea informaţiilor puse la dispoziţia autorităţii competente pentru protecţia mediului şi a publicului, revine în întregime titularului proiectului;

Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr.292/2018. privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezenta decizie poate fi contestată în conformitate cu prevederile Legii nr. 292/2018. privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.

**DIRECTOR EXECUTIV,**

ing. Domokos László József

**p. ŞEF SERV. A.A.A., ŞEF SERV. C.F.M.,**

ing. Both Enikő ing. Szabó Szilárd

**Întocmit Întocmit**

Ing. ABOS Judit ing. TŐKE Laura